《拟九颂 其八 朝阳阁》
宋代·程公许

东方兮煌煌，烜吾目兮晨光。耳翰音兮三唱，屏群英兮远藏。

揽衣兮起起，危槛兮徙倚。宁餐华兮学仙，何炙背兮誇美。

众鼾睡兮昏莫知，我心恻兮独徘徊。胡羲驭兮不少尼，恐君行兮迫崦嵫。

晞余发兮扶桑，骋余乘兮旸谷。玩咸池兮洗光，伫阊阖兮开钥。

建采旄兮飞虹，驾蜿蜒兮八龙。鸾凤兮前导，灵鸟兮后从。

于微闾兮发轫，景未仄兮帝宫。及曜灵兮未晏，尚察余兮从容。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。